《桃花岭图歌寿太宰杨梦山先生》
明代·于慎行

长安三月烟如织，上苑桃花看不极。主人旧是武陵人，别有春林千树色。

千树万树玉岭赊，烂漫风前十里花。细缬半含仙掌露，繁枝齐吐赤城霞。

主人数椽筑洞口，手植城堤几十亩。笛里香分画阁梅，楼头艳拂金堤柳。

花间漉酒醉朱颜，石几松床自闭关。不遣红尘来陌上，惟容流水到人间。

只道林中聊可住，芳菲又满咸阳路。扫尽玄都观里泥，栽成濯锦江头树。

还将幅素写花源，半染山光半水痕。拂拭自疑真境近，不知春色在公门。

君不见度索山前花落晚，千年一结条支卵。东方先生太苦饥，啖馀半核如金椀。

又不见仙人子晋遨五城，白鹤朝骖海上行。缑山瞥见花成雨，沈醉吹残月夜笙。

主人亦住三山岛，瑶池仙种分来早。花开几度笙几曲，日上扶桑春未老。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。